《踏青四首 其一》
明代·区益

习习原上风，青青河畔柳。风来吹吾衣，柳飞扑吾酒。

自吾返初服，逍遥乐畎亩。去春住城市，今春耕谷口。

所遇无故物，结心惟逸叟。岂不念芳辰，其如少良友。

鸟缘求匹鸣，兽为索群走。感物伤我心，我心独怀旧。

芳草满道旁，拾以贻知厚。

作者简介：广东高明人，字叔谦。少聪颖，博览群籍。嘉靖十九年举人，授都昌县知县。能恤民礼士，约束吏胥严而失使者欢。改知泰顺。募士击倭寇取胜，以功迁庆远府同知，补温州府。后因忤当道，归。有《阮溪草堂集》。